Det er med at finde de tykke strømper og den varme sweater frem. De kommende måneder bliver nemlig en anelse koldere, end vi er vant til. Ruslands stop for levering af gas og tårnhøje energipriser tvinger danskerne til at spare på energien. Flere privatpersoner har allerede skruet ned for varmen. Men også hos virksomhederne arbejdes der intenst på at nedbringe gasforbruget. Ét af de steder, der allerede har gjort en stor indsats, er den nordjyske virksomhed FF Skagen, som er gået fra at være gasdrevet til oliedrevet. Virksomheden fremstiller fiskemel og fiskeolie og bruger omkring 15 millioner kubikmeter gas om året for at lave sine produkter. Allerede da de første trusler om Ruslands lukning af gas startede i slutningen af sidste år, gik værkførere og medarbejdere i gang med at omstille sig. - Vi valgte simpelthen at bruge dieselolie i stedet for gas. Det koster cirka det halve, fortæller Johannes Palsson, der er direktør hos FF Skagen. Det betyder, at den nordjyske fiskeolie- og melfabrik nu har sikret sin forsyning til produktionen uden at skulle skele til gasmanglen. - Det betyder jo overlevelse, siger han. En alvorlig fremtid Og det er med god grund. For store dele af erhvervslivet frygter, at Rusland inden for den nærmeste fremtid endegyldigt lukker for strømmen af naturgas til Europa. Hvis det sker, vil flere danske virksomheder ikke have gas nok til produktionen. Energikrisen skal tages alvorligt, fortæller Dan Jørgensen, der er klima-, energi,- og forsyningsminister. Han spår, at Danmark kan ende i en situation, hvor der ikke er energi nok. EU-landene har i fællesskab forpligtet sig til at spare 15 procent på gasforbruget. Ifølge ministeren har Danmark allerede sparet 17 procent. Men professor i energiplanlægning ved Aalborg Universitet, Brian Vad Mathiesen, bør ambitionsniveauet hæves. - Hvis både danskerne selv, det offentlige og virksomheder skruer ned for forbruget, så kan det holde priserne i ro. Så kan vi undgå at ende i en situation hen over vinteren med ressourceknaphed, fastslår han til tv2.dk . Højere ambitioner Professoren anbefaler, at man går længere end de aftalte 15 procent. Ifølge ham skal ambitionsniveauet hæves i hele Europa til 20 procents besparelser på gasforbruget. Advarslen kommer i kølvandet på Energistyrelsens alarmerende budskab. Fredag meddelte de, at Danmark, selv i et mildt scenarie, vil stå i en ”anstrengt” situation, når det kommer til energiforsyningen over vinteren. Styrelsen har derfor udarbejdet en liste med de virksomheder, der ikke er 'beskyttet'. 70 virksomheder står på denne liste, og de er derfor prioriteret lavest i forhold til at få adgang til gas henover vinteren. Dermed vil de være nødt til at kigge efter andre energialternativer. På listen står blandt andet fiskemelsfabrikken fra Skagen. - Vi vidste godt, at vi ikke ville stå først i køen til at få gas. Derfor tænkte vi allerede tidligt ind i, hvordan vi kunne sikre os selv, fortæller Johannes Palsson. Den nordjyske virksomhed har tidligere anvendt diesel til sin produktion. Efter indførslen af gas har dieseltanken sidenhen stået tom. Men nu er der igen kommet liv i den gamle tank. - Vi føler os noget mere trygge ved fremtiden nu. Nu har vi større fleksibilitet og kan nemmere omstille os, siger direktøren.

Opsummering:
Den nordjyske virksomhed FF Skagen står på listen over 'ikke-beskyttede' kunder. De vil derfor ikke modtage gas, hvis der indtræder en alvorlig forsyningskrise. Men direktøren har allerede forberedt sig.